**МОНГОЛ УЛСЫН** **ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ЁС ЗҮЙ, САХИЛГА ХАРИУЦЛАГЫН БАЙНГЫН ХОРООНЫ 04 ДҮГЭЭР**

**САРЫН 25-НЫ ӨДӨР /ДАВАА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-3 |
| 2 | Хуралдааны дэлгэрэнгүй тэмдэглэл | 4-13 |
|  | **1.**Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.04.20-ны өдөр өргөн мэдүүлсэн, хоёр дахь хэлэлцүүлэг, санал дүгнэлтээ Төсвийн байнгын хороонд хүргүүлнэ/. | 4-6 |
|  | 2.Монгол Улсын 2022 оны төсвийн тухай хуульд өөрчлөлт оруулах тухай, хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төсөл /Засгийн газар 2022.04.20-ны өдөр өргөн мэдүүлсэн, анхны хэлэлцүүлэг, санал дүгнэлтээ Төсвийн байнгын хороонд хүргүүлнэ/ | 6-13 |

***Монгол Улсын Их Хурлын 2022 оны хаврын ээлжит чуулганы Ёс зүй, сахилга хариуцлагын байнгын хорооны 04 дүгээр сарын 25-ны өдөр***

***/Даваа гараг/-ийн хуралдааны товч тэмдэглэл***

Ёс зүй, сахилга хариуцлагын байнгын хорооны дарга Б.Бат-Эрдэнэ ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 10 гишүүнээс 6 гишүүн хүрэлцэн ирж. 60.0 хувийн ирцтэйгээр хуралдаан 15 цаг 12 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Ш.Адьшаа, Л.Энх-Амгалан;*

*Чөлөөтэй: Б.Энхбаяр.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.04.20-ны өдөр өргөн мэдүүлсэн*, ***хоёр дахь хэлэлцүүлэг, санал дүгнэлтээ Төсвийн байнгын хороонд хүргүүлнэ***/

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга, Төсвийн хөрөнгө оруулалтын хэлтсийн дарга Ж.Дэлгэржаргал, Эдийн засаг, хөгжлийн яамны Төрийн нарийн бичгийн дарга Ж.Батжаргал, мөн яамны Макро эдийн засгийн бодлогын газрын дарга Л.Энх-Амгалан, Төрийн албаны зөвлөлийн дарга Б.Баатарзориг, Төрийн албаны зөвлөлийн гишүүн Д.Баатарсайхан, С.Цэдэндамба, мөн зөвлөлийн Ажлын албаны Маргаан хянан шалгах газрын дарга Ч.Бат-Эрдэнэ, Сургалт, судалгаа мэдээллийн нэгдсэн сангийн ахлах референт Л.Лхамжав, Авлигатай тэмцэх газрын Тамгын газрын дарга З.Баасанням, Монгол Улсын Ерөнхий аудитор Д.Занданбат, Үндэсний аудитын газрын Хоёрдугаар газрын захирал, тэргүүлэх аудитор Ц.Наранчимэг, мөн газрын Гуравдугаар газрын захирал, тэргүүлэх аудитор Д.Энхболд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ё.Энхсайхан, мөн газрын Байнгын хорооны асуудал хариуцсан хэлтсийн Ёс зүй, сахилга хариуцлагын байнгын хороо хариуцсан ахлах зөвлөх Х.Энэбиш, референт Ц.Энх-Амгалан, Хяналт шалгалт, үнэлгээний газрын Төсвийн хяналт, шинжилгээний хэлтсийн зөвлөх М.Солонго, референт Ц.Отгонбаатар нар байлцав.

Төсвийн төслийн танилцуулгыг Хөдөлмөр, нийгмийн хамгааллын сайд А.Ариунзаяа танилцуулав.

Төсвийн төсөлтэй холбогдуулан Улсын Их Хурлын гишүүдээс асуулт, санал гараагүй болно.

Байнгын хорооноос гарах санал, дүгнэлтийг Улсын Их Хурлын гишүүн Х.Баделхан Төсвийн байнгын хорооны хуралдаанд танилцуулахаар тогтов.

*Уг асуудлыг 15 цаг 23 минутад хэлэлцэж дуусав.*

***Хоёр.Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төсөл*** */Засгийн газар 2022.04.20-ны өдөр өргөн мэдүүлсэн*, ***анхны хэлэлцүүлэг, санал дүгнэлтээ Төсвийн байнгын хороонд хүргүүлнэ***/

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга, Төсвийн хөрөнгө оруулалтын хэлтсийн дарга Ж.Дэлгэржаргал, Эдийн засаг, хөгжлийн яамны Төрийн нарийн бичгийн дарга Ж.Батжаргал, мөн яамны Макро эдийн засгийн бодлогын газрын дарга Л.Энх-Амгалан, Төрийн албаны зөвлөлийн дарга Б.Баатарзориг, Төрийн албаны зөвлөлийн гишүүн Д.Баатарсайхан, С.Цэдэндамба, мөн зөвлөлийн Ажлын албаны Маргаан хянан шалгах газрын дарга Ч.Бат-Эрдэнэ, Сургалт, судалгаа мэдээллийн нэгдсэн сангийн ахлах референт Л.Лхамжав, Авлигатай тэмцэх газрын Тамгын газрын дарга З.Баасанням, Монгол Улсын Ерөнхий аудитор Д.Занданбат, Үндэсний аудитын газрын Хоёрдугаар газрын захирал, тэргүүлэх аудитор Ц.Наранчимэг, мөн газрын Гуравдугаар газрын захирал, тэргүүлэх аудитор Д.Энхболд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Р.Болормаа, мөн газрын Байнгын хорооны асуудал хариуцсан хэлтсийн Ёс зүй, сахилга хариуцлагын байнгын хороо хариуцсан ахлах зөвлөх Х.Энэбиш, референт Ц.Энх-Амгалан, Хяналт шалгалт, үнэлгээний газрын Төсвийн хяналт, шинжилгээний хэлтсийн зөвлөх М.Солонго, референт Ц.Отгонбаатар нар байлцав.

Төслийн талаар танилцуулгыг Хөдөлмөр, нийгмийн хамгааллын сайд А.Ариунзаяа танилцуулав.

Танилцуулгатай холбогдуулан Улсын Их Хурлын гишүүн Б.Баярсайхан, Б.Бат-Эрдэнэ нарын тавьсан асуултад Сангийн яамны Төрийн нарийн бичгийн дарга Ж.Ганбат, мөн яамны Хөгжлийн санхүүжилт, хөрөнгө оруулалтын газрын дарга Ч.Чимидсүрэн нар хариулж, тайлбар хийв.

Улсын Их Хурлын гишүүдээс зарчмын зөрүүтэй санал гараагүй болно.

Байнгын хорооноос гарах санал, дүгнэлтийг Улсын Их Хурлын гишүүн Х.Баделхан Төсвийн байнгын хорооны хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 33 минут үргэлжилж, 10 гишүүнээс 7 гишүүн хүрэлцэн ирж, 70.0 хувийн ирцтэйгээр 15 цаг 45 минутад өндөрлөв.*

**Тэмдэглэлтэй танилцсан:**

ЁС ЗҮЙ, САХИЛГА ХАРИУЦЛАГЫН

БАЙНГЫН ХОРООНЫ ДАРГА Б.БАТ-ЭРДЭНЭ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ                           П.МЯДАГМАА

**МОНГОЛ УЛСЫН** **ИХ ХУРЛЫН 2022 ОНЫ ХАВРЫН ЭЭЛЖИТ**

**ЧУУЛГАНЫ ЁС ЗҮЙ, САХИЛГА ХАРИУЦЛАГЫН БАЙНГЫН ХОРООНЫ**

**04 ДҮГЭЭР САРЫН 25-НЫ ӨДӨР /ДАВАА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Бат-Эрдэнэ:**Байнгын хорооны эрхэм гишүүдийн энэ өдрийн амар амгаланг айлтгая.

Байнгын хорооны гишүүдийн олонх хүрэлцэн ирсэн тул Ёс зүй, сахилга хариуцлагын байнгын хорооны 2022 оны 4 дүгээр сарын 25-ны өдрийн хуралдаан нээснийг мэдэгдье ээ. Монгол Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг гишүүний сонгогдсон тойрог, нэрээр нь хуралдаанд хүрэлцэн ирсэн гишүүн, хүндэтгэн үзэх шалтгаанаар хуралдаанд хүрэлцэн ирээгүй гишүүн, хуралдаан тасалсан гишүүн гэсэн дарааллын дагуу танилцуулна.

Б.Бат-Эрдэнэ Хэнтий аймаг 18 дугаар тойрог ирсэн, Ш.Адьшаа Ховд аймаг 16 дугаар тойрог ирээгүй байна. Хавдесламын Баделхан Баян-Өлгий аймаг 2 дугаар тойрог ирсэн, Баттөмөр гишүүн Дархан-Уул аймаг 19 дүгээр тойрог ирсэн, Б.Баярсайхан гишүүн Завхан аймгийн 9 дүгээр тойрог, ажлын хэсгийн хуралдаан давхцаж байгаа хараахан хүрэлцэн ирээгүй байна. Одоо орж ирж байна. Баярсайхан гишүүн хүрэлцэн ирлээ. Б.Бейсен гишүүн Баян-Өлгий аймаг 2 дугаар тойрог ирсэн, Сандагийн Бямбацогт гишүүн Ховд аймаг 16 дугаар тойрог ирсэн, Жамъянгийн Мөнхбат Архангай аймаг 1 дүгээр тойрог ирсэн, Л.Энх-Амгалан гишүүн, Б.Энхбаяр гишүүн, Адьшаа гишүүн. Л.Энх-Амгалан гишүүн орон нутагт томилолттой. Б.Энхбаяр гишүүн, Адьшаа гишүүн Байнгын хорооны хуралдаан давхцаж байгаа Адьшаа гишүүн тойрогт ажиллаж байгаа.

Ингээд Ёс зүй, сахилга хариуцлагын байнгын хорооны хуралдааны ирцийг танилцуулж дууслаа.

Хэлэлцэх асуудлыг танилцуулъя.

1.Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.04.20-ны өдөр өргөн мэдүүлсэн, хоёр дахь хэлэлцүүлэг, санал дүгнэлтээ Төсвийн байнгын хороонд хүргүүлнэ/

2.Монгол Улсын 2022 оны төсвийн тухай хуульд өөрчлөлт оруулах тухай, хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төсөл /Засгийн газар 2022.04.20-ны өдөр өргөн мэдүүлсэн, анхны хэлэлцүүлэг, санал дүгнэлтээ Төсвийн байнгын хороонд хүргүүлнэ/

Хэлэлцэх асуудалтай холбогдуулан саналтай гишүүд байна уу? Алга байна. Саналтай гишүүд байхгүй тул хэлэлцэх асуудалдаа орно.

Эхний асуудал. Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Эрүүл мэндийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд хуулийн төслүүдийг хэлэлцэж эхэлнэ ээ.

Төсвийн тодотголтой холбогдуулан хуралдаанд оролцож байгаа ажлын хэсгийн бүрэлдэхүүнийг танилцуулъя.

Аюушийн Ариунзаяа Хөдөлмөр, нийгмийн хамгааллын сайд ирсэн байна. Санжаагийн Мөнгөнчимэг Сангийн яамны дэд сайд хаачсан билээ. Энэ Сангийн яамны сайд, дэд сайд хоёр аль нэг нь байх ёстой л одоо орж ирэх юм уу. Дуудаарай. Жигжидийн Ганбат Сангийн яамны Төрийн нарийн бичгийн дарга, Мижиддоржийн Санжаадорж, Сангийн яамны Төсвийн бодлого, төлөвлөлтийн газрын дарга байна, Зоригтбаатарын Энхболд Сангийн яамны Хууль, эрх зүйн газрын дарга байна уу, алга байна, Ганболдын Золбоо Сангийн яамны Санхүү төсвийн судалгааны газрын дарга. Сангийн яамныхан хаачсан юм дуудаарай, дууд. Чойгүнсэнгийн Чимэдсүрэн Сангийн яамны Хөгжлийн санхүүжилт, хөрөнгө оруулалтын газрын дарга Байгальмаагийн Одонтуяа Сангийн яамны Өрийн удирдлагын хэлтсийн дарга Солонгын Тулгаа Санхүүгийн хөрөнгийн удирдлагын хэлтсийн дарга, Сангийн яамны ирсэн үү? Жамъяншаравын Дэлгэржаргал Сангийн яамны Төсвийн хөрөнгө оруулалтын хэлтсийн дарга, Ханджавын Батжаргал Эдийн засаг, хөгжлийн яамны Төрийн нарийн бичгийн дарга ирсэн байна. Лхагвабаярын Энх-Амгалан Эдийн засаг, хөгжлийн яамны Макро эдийн засгийн бодлогын газрын дарга, Занданбат Монгол Улсын ерөнхий аудитор ирсэн байна, Цэвэгсүрэнгийн Наранчимэг Аудитын хоёрдугаар газрын захирал, тэргүүлэх аудитор ирсэн байна. Дэлгэрийн Энхболд аудитын гуравдугаар газрын захирал, тэргүүлэх аудитор ирсэн байна. Б.Баатарзориг Төрийн албаны зөвлөлийн дарга хүрэлцэн ирсэн байна. С.Цэдэндамбаа Төрийн албаны зөвлөлийн гишүүн ирсэн байна. Ч.Бат-Эрдэнэ Төрийн албаны зөвлөлийн Ажлын албаны Маргаан хянан шалгах газрын дарга ирсэн байна. Л.Лхамжав Сургалт судалгаа, мэдээллийн нэгдсэн сангийн ахлах референт ирсэн байна. З.Баасанням Авлигатай тэмцэх газрын Тамгын газрын дарга ирсэн байна.

Ажлын хэсгийн бүрэлдэхүүнийг танилцууллаа.

Танилцуулгыг Хөдөлмөр, нийгмийн хамгааллын сайд Аюушийн Ариунзаяа хийнэ ээ. Ариунзаяа сайдын микрофоныг нээж өгөөрэй.

**А.Ариунзаяа:**Байнгын хорооны дарга, эрхэм гишүүд ээ,

Дэлхий нийтийг хамарсан коронавируст, халдварт цар тахлын тархалт 2022 он гарснаар эргэж идэвхжиж, үүнтэй зэрэгцэн ОХУ болон Украин улсын хооронд нөхцөл байдал хүндэрсэн нь Монгол Улсад эдийн засаг, хэрэглээний үнийн өсөлтөд үзүүлэх нөлөө өндөр байгаа тул 2022 оны төсвийн орлого тасалдах зайлшгүй шаардлагатай зардлыг дахин хуваарилах нөхцөл байдал үүсээд байна.

Монгол Улсын Засгийн газар уг асуудлыг нэн яаралтай хэлэлцэж, дотоод нөөц бололцоогоо дайчлан, төсвийн бүх шатны байгууллага, төрийн өмчит болон төрийн өмчийн оролцоотой хуулийн этгээдэд төрийн хэмнэлтийн арга хэмжээг хэрэгжүүлэхээр төлөвлөлөө. Мөн үүсээд буй нөхцөл байдалтай холбогдуулан Монгол Улсын Засгийн газраас хүнсний хомстол, үнийн өсөлтөөс сэргийлэх, иргэдийн орлого, ажлын байрыг хамгаалах, нийгмийн баталгааг сайжруулах, цэцэрлэгийн хүртээмж зэрэг нийгмийн тулгамдсан асуудлуудыг үе шаттай шийдвэрлэхээр төсвийн тодотголын төсөлд тусгалаа.

Үүнд:

Цэцэрлэгийн хүртээмжийг нэмэгдүүлэх, хувийн цэцэрлэгт олгох хувьсах зардлын хэмжээг хоёр дахин нэмэгдүүлэх зэрэг арга хэмжээг хэрэгжүүлж, 2022-2023 оны хичээлийн жилд хүүхэд сугалаагаар цэцэрлэгт элсдэг явдлыг зогсооно. Нэг сая болон түүнээс доош хөдөлмөрийн хөлс, түүнтэй адилтгах орлоготой даатгуулагчдад бодит дэмжлэг үзүүлэх үүднээс 2022 оны 5-12 дугаар сард нийгмийн даатгалын шимтгэлээ өөрөө хариуцан төлсөн даатгуулагчийн шимтгэлийн 50 хувийн буцаан олгох эрх зүйн зохицуулалтыг бий болгоно. Дотоодын хүнсний үйлдвэрлэлийг дэмжих хөнгөлөлттэй зээл олгож, импортын гол нэрийн хүнсний бүтээгдэхүүн, цагаан будаа, элсэн чихэр, ургамлын тосыг 2022 он дуустал хугацаанд импортын гаалийн албан татвараас чөлөөлнө. Төрийн өмчит аж ахуйн нэгжүүдийн үр ашиг, засаглалыг сайжруулж, олон нийтийн шууд хяналтад оруулах төрийн өмчит компанийн бүтцийн өөрчлөлтийн шинэчлэлийг эхлүүлнэ. Улаанбаатар хотын төвлөрлийг сааруулах, хөдөө орон нутагт тогтмол тогтвор суурьшилтай амьдарч, бизнес эрхлэх таатай нөхцөлийг үе шаттай бүрдүүлэх үүднээс 3 хувийн ипотекийн зээлийн урьдчилгаа төлбөрийн таатай нөхцөлөөр олгож, хөдөө орон нутагт бизнес эрхлэхэд эргэлтийн хөрөнгийн хөнгөлөлттэй зээл, татварын ялгавартай бодлогоор дэмжинэ.

Байнгын хорооны дарга, эрхэм гишүүд ээ,

Төсвийн зохицуулалттай уялдуулан Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Б.Бат-Эрдэнэ:** Төсвийн тодотголтой холбогдуулан асуулт асуух гишүүд байна уу? Нэрээ өгөөрэй. Алга уу? Алга байна.

Зарчмын зөрүүтэй санал гаргах гишүүн байна уу? За алга байна. Төсвийн байнгын хороонд санал, дүгнэлт унших гишүүнээр Төсвийн байнгын хорооны гишүүн, манай Байнгын хорооны гишүүн Хавдесламын Баделхан гишүүнийг томилж байна. Баделхан гишүүнээр томиллоо.

Эхний асуудал хэлэлцэж дууслаа.

**Дараагийн хэлэлцэх асуудалдаа оръё. Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төслийг хэлэлцүүлж эхэлье.**

Төсвийн тодотголтой холбогдуулан хуралдаанд оролцож байгаа ажлын хэсгийн бүрэлдэхүүн хэвээрээ байгаа. Түрүүнд танилцуулсан. Мөн танилцуулгыг Хөдөлмөр, нийгмийн хамгааллын сайд Ариунзаяа хийнэ ээ. 5 номерын микрофоныг нээж өгөөрэй.

**А.Ариунзаяа:**Байнгын хорооны дарга, эрхэм гишүүд ээ,

Монгол Улсын Засгийн газраас Монгол Улсын 2022 оны төсвийн тухай хуульд өөрчлөлт оруулах тухай хуулийн төслийг дагалдуулж Төрийн хэмнэлтийн тухай, Монгол Улсын Засгийн газрын тухай хуульд өөрчлөлт оруулах тухай, Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай, Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслүүдийг 2022 оны 4 дүгээр сарын 20-ны өдөр Улсын Их Хуралд өргөн мэдүүлсэн билээ. Төрийн хэмнэлтийн тухай хууль нь төсвийн бүх шатны байгууллага, төрийн өмчит болон төрийн өмчийн оролцоотой хуулийн этгээдийн үйл ажиллагаандаа заавал дагаж мөрдөх хязгаарлалтуудыг хуульчлан тогтоож өгсөн ба тус хуульд төрийн байгууллагуудын үйл ажиллагааны зардлыг танах чиглэлээр дараах зохицуулалтын хүрээнд нийт 39.1 тэрбум төгрөгийн хэмнэлтийг гаргахаар төлөвлөлөө.

Гадаад нөхцөл байдлаас шалтгаалан өргөн хэрэглээний бараа, бүтээгдэхүүний үнэ ханшийн өсөлттэй байгаа энэ хүнд цаг үед иргэдийнхээ бодит орлогыг хамгаалахад чиглэсэн хүнсний гол нэр төрлийн бараа, бүтээгдэхүүний гааль, нэмэгдсэн өртгийн албан татвараас он дуустал чөлөөлөх хуулийн төслийг боловсрууллаа. Мөн хот хөдөөгийн тэнцвэрт байдлыг хангаж, Улаанбаатар хотын төвлөрлийг сааруулах хүрээнд татварын ялгавартай бодлогоор хөдөө орон нутагт бизнес эрхлэгч, хувь хүн, аж ахуйн нэгжүүдийг дэмжих зохицуулалтыг тусгасан болно.

2022 оны төсвийн жилээс Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн дагуу орон нутаг дахь ерөнхий боловсролын сургууль, хүүхдийн цэцэрлэг, мэргэжлийн сургалт үйлдвэрлэлийн төв, политехник коллеж, театр, чуулга, музей, номын сан, сумын соёлын төв зэрэг байгууллагын байрны үйлчилгээний чиг үүргийг хэрэгжүүлдэг төрийн үйлчилгээний ТҮ1-3 зэрэглэлийн албан хаагчдын цалинг ялгаатай эх үүсвэрээс олгодог болсноор салбар салбарын хэмжээнд ажиллагсдын ажлын гүйцэтгэл, үр дүнг үнэлэх, түүнтэй уялдсан цалин хөлсний бодлого хэрэгжүүлэхэд хүндрэл үүссэн тул үйлчилгээний албан хаагчдыг үндсэн байгууллагадаа харьяалагддаг байхаар хуулийн төсөл болон Монгол Улсын 2022 оны төсвийн тухай хуульд тус тус холбогдох өөрчлөлтүүдийг тусгасан болно оо.

Түүнчлэн төсвийн тодотголд тусгасан төрийн өмчийн засаглалын шинэчлэл, иргэдийн орлогыг хамгаалах, цэцэрлэгийн хүртээмжийг нэмэгдүүлэх зэрэг эдийн засаг, нийгмийн бодлогуудыг хэрэгжүүлэх үүднээс хуулийн төслийг дагалдуулж холбогдох Улсын Их Хурлын тогтоолын төслүүдийг боловсрууллаа.

Байнгын хорооны дарга, эрхэм гишүүд ээ,

Засгийн газраас боловсруулж, Улсын Их Хуралд өргөн мэдүүлсэн Монгол Улсын 2022 оны төсвийн тухай хуульд өөрчлөлт оруулах тухай хуулийг дагалдах хууль, тогтоолын төслүүдийг хэлэлцэн шийдвэрлэж өгөхийг хүсье ээ.

**Б.Бат-Эрдэнэ:** Баярлалаа.

Танилцуулгатай холбоотой асуулт асуух гишүүн байна уу? Баярсайхан гишүүнээр тасаллаа.

Баярсайхан гишүүний микрофоныг нээж өгөөрэй.

**Б.Баярсайхан:**4 минут юм байна. Баярлалаа.

Уг нь энэ 6 сумын Завхан аймгийн 2022 онд Завхан аймагт төсвийн хөрөнгө оруулалтаар нийт 45 хөрөнгө оруулалттай төсөл арга хэмжээг 22.7 тэрбум төгрөгөөр төсөвлөсөн байсан ч энэ тодотголоор 2 хөрөнгө оруулалт бүтэн хасагдаад 10 хөрөнгө оруулалтын төсвийг тодорхой хэмжээгээр хассан. Соёлын төвийн тоног төхөөрөмж болох 185 сая төгрөг, тэгээд 6 сумын хөгжлийн төлөвлөлтийг хассан л гээд ингэсэн. Яг одоо ингээд төсвийг харахаар энэ Завхан аймгийн Алдархаан суманд Яруугийн хүрээнд мод тарьж Ерөнхийлөгчийн энэ тэрбум модыг дэмжих 270 сая төгрөг л тавьсан байсныг 53 сая төгрөг болгодог нь одоо яаж байгаа юм бэ. Энэ чинь энэ жилдээ хэрэгжээд л дуусах төсөл шүү дээ. Тэгээд бид чинь энэ шинэ сэргэлтийн бодлогын бодлого дээр, 4 дэх хэсэгт нь хот хөдөөгийн сэргэлтээр бид хотын төвлөрлийг багасгахын тулд хөдөө орон нутгийн дэд бүтэц хөгжлийг сайжруулж, шинэ суурьшлын бүс, дагуул хот, сум орон нутгийн бүтээн байгуулалтыг эрчимжүүлэх замаар төвлөрлийг сааруулна гээд төлөвлөчихсөн шүү дээ. Тэгээд бид нар зорьж байгаа. Тэгсэн мөртөө яг энэ хотын хүүхдүүдийн цэцэрлэгийг шийдэхийн тулд хөдөөгийн хүүхдүүдийн энэ сургуулийн барилга, спорт заалны барилга би бүр юугаар нь уншчихъя.

Төсөл арга хэмжээнийх нь нэрээр. Завхан аймгийн Улиастай суманд баригдах 640 хүүхдийн сургуулийн барилга, отгон суманд баригдах сургуулийн спортын заалны барилга, Цагаанхайрхан суманд баригдах сургуулийн спорт заалны барилга, Баянтэс суманд баригдах 320 хүүхдийн сургуулийн барилга, спорт заалны хамт Яруу сумын Эрүүл мэндийн төвийн барилга гэсэн энэ 6 төслийн хөрөнгө оруулалт дээр дөнгөж амсуулаад шинэ барилга дээр 220 сая төгрөг тавьсан байгаа байхгүй юу. 220 сая төгрөгөөр ямар барилга баригдах юм бэ? Яаж эхлэх юм бэ? Тэгэхээр ийм байж болмооргүй байна. Тэрний оронд та нар тэр Төрийн нарийн бичгийн дарга Ганбат даргын хэлээд байсан тэр 1600 төрийн албан хаагч тэтгэвэрт гарахгүй цалин аваад сууж байгаа гэсэн. Тэр мэрийгээ илүү хас л даа. Тэгээд хотын хүүхдүүдийн цэцэрлэгийн хүртээмжийг сайжруулахын тулд хөдөө орон нутгийн хүмүүсийг ингэж хохироож байх ийм одоо сонин төсөв байж болох юм уу? Төсөл байж болох юм уу?

Би энэ спорт заалны барилга яриагүй шүү дээ. Биш соёлын төвийн аль хэдийн баригдчихсан шинэ соёлын төвд байх сандал ширээ, тоног төхөөрөмж 185 сая төгрөгийг хасаж байгаа нь ковидын үед ингээд 2 жил хорионд байсан ард иргэдийг дахиад 1 жил сандал ч үгүй, ширээ ч үгүй, хөгжим ч үгүй ийм соёлын төвтэй дахиад нэг жил хорионд байх гэж байгаа байхгүй юу. Хөдөө орон нутгийн соёлын төвийг яг юу гэж бодоод байдаг юм бэ? Энэ чинь ганцхан бүжиглэдэг газар биш. Энэ чинь соён гэгээрдэг сургалт хийдэг, хамтдаа уулзалддаг, зөвлөлддөг, сурч боловсордог, хурал цуглаанаа хийдэг, мэдээлэл авдаг ганцхан газар нь л соёлын төв байдаг шүү дээ.

Тэгэхээр энэний сандал ширээг нь нэг жил хойшлуулснаараа энэ жилийн улсын төсөвт тэрнээс ямар хэмнэлт гарах юм бэ? Тэр 185 сая төгрөгийг хассанаараа энэ асуултуудыг асууя даа.

Дээрээс нь манай энэ зургаан сумын ерөнхий төлөвлөгөө, хөгжлийн төлөвлөгөө дотор нь хоёр нь бүр шалгараад гэрээгээ хийгдээд тэр баталгаа юмаа тендерийн баталгаа юмаа гаргачихсан байгаа гэсэн шүү. Тэгэхлээр энэ хоёр сумынхаа төсвийг бас үнэхээр хасуулмааргүй байна.

**Б.Бат-Эрдэнэ:** Төсвийн тодотголтой холбоотой асуултууд гол нь асуулаа даа. Одоо бол хэмнэлтийн тухай хууль.

Асуултад хэн хариулах вэ? 5 номерын микрофон нээж өгөөрэй.

**Ч.Чимэдсүрэн:**Баярсайхан гишүүний асуултад хариулъя. Сангийн яамны Хөгжлийн санхүүжилт, хөрөнгө оруулалтын газрын дарга Чимэдсүрэн. Энэ тодотгол дээр барьсан зарчмууд байгаа. Үүнд бол 2022 онд одоо дуусах төслүүдийг бол огт хөндөөгүй байгаа. Засгийн газар бол өнгөрсөн оны 2022 оны төсөв батлагдсанаас хойш бол энэ бүтээн байгуулалтын ажлыг одоо ашигтай улиралд буюу дулааны улиралд нь хэрэгжүүлж дуусахад чиглүүлж энэ тендерийн үйл ажиллагааг бол эрчимтэй зохион байгуулах ажлыг шаардаж, үе шаттай арга хэмжээ авч 3 дугаар сарын 1-ний дотор бол бүх тендер, төслүүдийг зарлаж, шалгаруулах ёстой гэсэн ийм чиглэл барьж ажилласан. Энэ ч утгаараа бол өмнөх жилүүдтэй харьцуулахад тендерийг зохион байгуулах ажил бол маш эрчимтэй явагдаж, өмнөх онуудтай харьцуулахад 92 хувийн өндөр хувьтай гарсан байгаа. Тэгээд үүнээс хойш тодотголын асуудал яригдаад 4 сарын 15-наар засгийн хуралдаан дээр бол энэ асуудлыг ярьж тендер нь зарлагдаад гэрээ байгуулагдсан төслүүдийг хөндөхгүй байх.

Харин хэмнэлтийн горимд бол 91 төсөл 101 тэрбумын өртөгтэй энэ жил санхүүжих дүнтэй энэ төсөл хөтөлбөрүүдийг бол зогсоох шийдвэр гарсан. Энд бол гол нь энэ төрийн байгууллагуудын одоо контор, соёлын төв, усан бассейн, наадмын талбай, цэнгэлдэх хүрээлэн, спортын ордон цогцолбор, төрийн байгууллагуудын их засвар, тоног төхөөрөмжтэй асуудал байдаг бол зарчмын хувьд энэ бүлэгт хамаарах эдийн засгийн ангиллаар нь хөрөнгийн ангиллаар нь бол аваад эдгээрийг зогсооё гэсэн байгаа. Харин бусад төслүүдийн хувьд бол тэр түрүүний хэлсэн, таны хэлээд байгаа сургуулийн барилга энэ тэртэй холбоотой асуудлыг бол хэдийгээр гэрээ нь байгуулагдаагүй ч гэсэн санхүүжих дүнг нь бол бууруулах маягаар ирэх онууд санхүүжүүлэх хэлбэрээр зохицуулалтыг Засгийн газар оруулж ирсэн байгаа.

**Б.Бат-Эрдэнэ:** Нэмэлт асуух уу? Баярсайхан гишүүнд нэмэлт нэг минут өгье.

**Б.Баярсайхан:**Яах вэ, хасаж болно оо. Би бол төсвийн тодотголыг дэмжиж байгаа гишүүдийн нэг. Гэхдээ шинэ барилга дээр 2020 сая төгрөг тавихаар яг юу баригдах юм. Тэгээд тэр 220 сая төгрөгийг бариад бүтэн жил царцаагаад улам л дараа жилийн төсөвт өртөг нь нэмэгдэх юм биш юм уу, нэгдүгээрт.

Хоёрдугаарт би тэр Ганбат даргын хийсэн мэдээлэлтэй холбоотой зүйлийг асууж байна шүү дээ. Тэр тэтгэврийн насны 1600 хүн тэтгэврээ тогтоолгочхоод дээрээс нь төрийн албанд ажиллаад байна гээд байна. Тэгэхлээр өөр та нар маань одоо төсөв хэмнэх тал дээр энэ хүний хөгжлийн бодлогыг тасалдуулсан ийм төсвийн тодотгол хэмнэлт хийж орж ирээд байгаа байхгүй юу. Яахаараа спорт заал, урлаг эд нар дандаа юмны сүүлд байж байх ёстой юм бэ? Дандаа хасагдаж байх ёстой юм бэ? Би тэрний оронд энэ Засаг даргын Тамгын газрын барилгыг хойшлуулъя гэж бол хэлсэн шүү дээ. Тэрийгээ хасуулъя гэж хэлсэн.

**Б.Бат-Эрдэнэ:**Сангийн яамны Төрийн нарийн бичгийн дарга Жигжидийн Ганбат 6 номерын микрофоныг нээж өгөөрэй.

**Ж.Ганбат:**Баярсайхан гишүүний асуултад хариулъя.

Яагаад гэхээр хөрөнгө оруулалтын хасагдсан гэдэг дээр бид нар ерөнхийдөө зарчмаа барьсан. Энэ дотор нэгэнт гэрээ байгуулсан бол бид нар яах вэ хөндөгдөхгүй гэдэг байдлаар бол авч үзсэн. Гэрээ байгуулаагүй бол хасах гээд энэ дээр яах вэ. Нэн зайлшгүй өнөөдөр яг тулгамдчихсан биш хэмнэж болохуйц гэдэг ийм шалгуурыг нэг номерт авч үзсэн.

Хоёр дахь нь бид нар гэрээ байгуулсан, байгуулаагүй гэдэг дээр нь авч үзсэн. Нэгэнт гэрээ байгуулагдсан ажлуудыг бол бид зогсоох тал дээр нөгөө хувийн хэвшлийн, яг энэ гүйцэтгэгч нар дээр хүндрэл учир учраас гэрээ байгуулсан асуудал бол бид хөндөөгүй.

Гурав дахь нь бол бид нар гэрээ байгуулаагүй асуудлуудыг бол энэ дээр ингэж шалгуур болгож авч үзсэн байгаа. Та нөгөө бага дүн ингээд санхүүжих дүнг нь бууруулаад хойшлуулчихлаа хоёр зуун хэдэн саяар энийг яаж явуулах вэ гэдэг ийм асуудал үүсээд байгаа юм. Бид бол яах вэ үнэхээр яг сургууль, цэцэрлэг энэ тэр дээр бол эрүүл мэнд энэ тэр дээр бол бид нар аль болох хасахгүй байх ийм зарчим бол баримталсан. Нэгэнт гэрээ байгуулаад бид нөгөө ажил...

**Б.Бат-Эрдэнэ:**Нэг минут авах уу? Ганбат дарга нэг минут. 6 номерын микрофон нэг минут нэмж өгөөрэй.

**Ж.Ганбат:**Ийм байдлаар бол авч үзсэн байгаа. Тэгээд яах вэ? Яг гүйцэтгэл үнэхээр 200 хэдэн газар хийгдэх үү? Үгүй гээд яах вэ, хийчихсэн тохиолдолд бид нар бол яах вэ? Хуулийн зохицуулалтаараа нөгөө дотор нь зохицуулах хэрэгтэй. Гүйцэтгэл нь сайн явж байвал бид санхүүжилт нэмээд өгөх ийм боломж бол байгаа. Ийм байдлаар энэ дээр бол хандаж байгаа. 1600 хүн дээр энэ хэмнэлтийн хууль дээр, Төсвийн байнгын хороон дээр ажлын хэсэг гарчихсан ажиллаж байгаа. Энэ дээр бол нэг ийм зохицуулалтыг хийж өгье гэж бол яриад одоо ажлын хэсэг дээрээ оруулъя гэж ярьсан.

Нэгэнт төрийн албанд ажиллаад 36 сарын тэтгэмжээ авсан бол дуусгавар боллоо гэдгээр хандъя. 36 сараа аваагүй, ингээд үргэлжлүүлээд хүсвэл ажиллаад байх юм бол тэр гарцыг нь нээж өгье гэдэг ийм байдлаар энэ хэмнэлтийн хууль дээр заалт оруулж өгье өө гэдэг ажлын хэсэг дээр бол ярилцсан байгаа.

**Б.Бат-Эрдэнэ:**Баярлалаа. Би нэг, хоёр зүйл асуугаад орхиё.

Энэ хэмнэлтийн хуулийг бол дэмжиж байгаа. Тэр хэмнэлтийн хуультай холбоотойгоор ер нь яг бодитой хэдэн төгрөгийн хэмнэлт гарахаар байна. Ер нь энэ улсын эдийн засаг тэлсэн он жилүүдэд хэрэглээ, ялангуяа энэ төрийн албаны тансаг хэрэглээ бол хэрээсээ хэтэрсэн шүү дээ. Энийг бол олон жил одоо ярьж байгаа зөвхөн яриад зогсохгүй өөрийн биеэрээ би одоо хориод жил үлгэрлэж байгаа. Улсын Их Хурлын гишүүнээр ажилласан он жилүүддээ энэ 455 б гээд энэ өрөөнд нэг ч улсын төсвийн хөрөнгө оруулалтаар засвар хийгээгүй сайдын унаа, Байнгын хорооны даргын унааг хувьдаа ашиглаагүй. Одоо би Ёс зүй, сахилга хариуцлагын байнгын хорооны даргаар ажиллаж байгаа энэ хоёр жил гарангийн хугацаанд Засгийн газрын байнгын хороодын дарга нарт хуваарьтай жолооч, машин хоёрыг төрдөө хэмнэж өгье гэж зарлаад би хувийнхаа машинаар ажлаа амжуулж байгаа. Тэгээд энэ том оврын жийп машинуудыг хэмнэлтийн горимд орууллаа гэж байгаа юм.

Өнөөдөр энэ Төрийн ордны гадаа хашаанд энэ том оврын машинууд мөн байдгаараа л байгаа. Бүр тэгэхээс тэгэх гэж байгаа юм шиг одоо раптор гээд бикаб өөр ачааны машин шиг ийм машинууд ч орж ирээд л энэ зогсож байх юм байна шүү дээ. Тэгээд энэ одоо хувийн хэвшлийн хувийн унаа байдаг юм уу. Энэ олон 200 энэ машинууд чинь бас одоо албаны машинууд яваад байна уу? Нөгөө талд нь энэ нэг төрийн гарч байгаа энэ бодлогын нөгөө талд нь алдаа гардаг. Өмнө нь бас арав гаран жилийн өмнө ийм бодлого гараад, тэгээд энэ төрийн албаны дарга нарын жийп машинуудыг хурааж авсан чинь тэгээд тэрийг тоноод. Тэгээд аль ч үгүй юм болсон шүү дээ. Тэгэхээр энэ хэмнэлтийн бодлогын хүрээнд энэ дарга, сайд нарын унаж байгаа энэ том оврын жийп машинуудыг хаана төвлөрүүлж байгаа юм, яаж үр ашигтай цааш нь ашиглах юм. Нэгдсэн нэг одоо гарааш болгож ингэж төвлөрүүлээд тэндээсээ түрээсээр хөдөө томилолттой үедээ авч ашиглаж байх юм уу, яаж байгаа юм гэх мэтчилэнгээр.

Цаашлах юм бол энэ яам, агентлагуудын байр сууц та бүхэн хар. Энэ бол одоо бүр дөрөв, таван одтой зочид буудлын хэмжээний ийм байр сууц гаргаж байгаа шүү дээ. Тэгээд энэ тансаг хэрэглээ энэ их оффис, тэгээд энэ өндөр тансаг хэрэглээний машин, унаа гэдэг чинь дагасан зардал нь дахиад л татвар төлөгчдийн төсвийн хөрөнгө мөнгөнөөс гардаг учраас энийг давхар одоо бодолцож тооцож үзэхгүй бол болохгүй нь ээ. Энэ нэг хандлага чинь бол зөвхөн Улаанбаатар хотод төрийн захиргааны төв байгууллага, агентлагуудаар хязгаарлагдахгүй хөдөө орон нутагт, аймаг руу, сумд руу, одоо энэ хандлага чинь дийлдэхээ болилоо. Энэ чинээгээрээ төрийн төсвийн хөрөнгө зардал чинь үргүй зардал зарлагадах цаашлах юм бол ачаалал нэмэгдэх ийм асар их нөхцөл бий болоод байна. Тэгээд энэ хэмнэлтийн бодлоготой холбоотой асуудал, энэ хуулийг бол дэмжиж байгаа. Хэлэлцүүлгийн явцад бас тодорхой байр сууриа илэрхийлье. Энэ дээр нэг хариулт өгөх бололцоо байх уу?

6 номерын микроныг нээж өгөөрэй.

**Ж.Ганбат:**Асуултад хариулъя.

Энэ Төрийн хэмнэлтийн тухай хуулиар бид нар яг энэ төсвийн тодотгол дээр яг төсвийн байгууллагуудын хувьд бол яг сая энэ хэмнэж болохуйц зардлуудтай холбоотой 39 тэрбум төгрөгийн зардлыг бид нар яг цэвэр төсвийн байгууллагууд дээр хэмнэлт гарна гэдэг юм уу, энэ оны үлдэж байгаа хугацаанд хагас жилээр тооцож гарна гэж тооцсон. Төрийн өмчит аж ахуйн нэгжүүдийн хувьд бол бид нар нийт зардал, дээр нь 90 тэрбум төгрөгийн зардал бол хэмнэгдэнэ гэж тооцож хэмнэлт гарна гэж тооцсон. Энэ хэмжээгээрээ буцаад төрийн өмчит аж ахуйн нэгжүүд, төсөвт бол татварын орлогоо ингээд нэмэгдүүлж төвлөрөх ёстой гэдэг ийм байдлаар. Тэгэхээр төсөв, төсвийн байгууллагууд болон төрийн өмчит компаниуд дээр 140 орчим тэрбум төгрөгийн яг энэ хуулийн дагуу хэмнэлт гарна гэж ингэж тооцсон байгаа. Авто машины хувьд бол нийтдээ бол яах вэ яг төрийн бүртгэлтэй 9 мянга орчим ингээд автомашин бол байна. Албан тушаалтангууд унана, яг нэн шаардлагатай биш гээд. Энэ автомашины хэмнэлтийг бол бид нар одоо яг Засгийн газрын гишүүн, түүнээс дээш албан тушаалтнууд өөрийн хуульд тусгай үүргийн чиг үүргийн байгууллагууд бол автомашин унана.

Бусад байгууллагууд дээр бол автомашин бол хэрэглэхгүй. Энэ автомашинуудыг ямар зохион байгуулалт авах вэ гэхээр эхний ээлжид бид нар, нөгөө тусгай чиг үүргийн байгууллагууд, эрүүл мэнд, хилийн цэрэг, цагдаа энэ тэр дээр ч нэн шаардлагатайг нь бол бид шилжүүлж өгнө. Нэг хэсгийг нь бол бид нар, үлдсэнийг нь тодорхой хэмжээгээр бид нар нөгөө, Засгийн газрын автобааз руу бол, бид нөгөө дуудлагын унаа гэдэг тодорхой хэмжээнд тэнд бол хуваарилагдана. Тодорхой машинуудыг нь дуудлага худалдаагаар хувийн хэвшлийнхэнд зарна.

Дараа нь үлдсэн хэмжээг нь бид нар яах вэ нөгөө дуудлага худалдаагаар зарагдсан автомашинуудыг тэр нэг ийм хувийн хэвшлийнхэнтэй нийлж өөрөөр хэлэх юм бол энэ такси үйлчилгээнд ашиглах боломж байгаа гэдэг тал дээр бол хувийн хэвшлийнхэнтэй бол санал солилцоод л явж байгаа. Ийм юмнууд байгаа. Тэгээд ерөнхийдөө бол Засгийн газрын гишүүн, тусгай чиг үүргийн байгууллагууд авто машин унана. Бусад нь автомашин хэрэглэхгүй, нийтийн тээврээр одоо ингэж үйлчлүүлнэ гэж ингэж тооцсон байгаа.

**Б.Бат-Эрдэнэ:** Энэ хэмнэлтийн хуульд бол нэг чухал заалт.

Төрийн албан хаагчид, албан тушаалтнуудын өрөөний метр квадратын хэмжээг зааж өгч байгаа л даа. Энийгээ их тодорхой болгоод, нөгөө нэг хууль бодлого гараад, тэгээд тэр нь хэрэгждэггүй тэгсхийгээд, одоо мартагддаг ийм байдлаар л байж болохгүй. Энийг одоо ягштал хэвшил болгох хэрэгтэй. Одоо энэ төрийн миний түрүүний хэлдэг, одоо таван одтой зочид буудлын хэмжээнд баригдчихсан энэ төсвийн үргүй зардал гаргаад байгаа асар их ашиглалтын зардалтай энэ том оффисуудыг нэгтгэх, өөр газар луу шилжүүлэх, дуудлага худалдаагаар борлуулах ийм одоо боломж бололцоо байх уу? Ялангуяа энэ дарга, албан тушаалтнууд бол энэ байр сууц гэдэг чинь асар их хэрэглээ, тансаг ийм байдлаар засдаг юм байна шүү дээ. Ардаа өрөөтэй арынхаа өрөөнд одоо нольтой, дүүштэй, дивантай ортой. Одоо тэгээд л урдаа өмнөө хүлээлгийн өрөөтэй хачин юм барьдаг юм байна шүү дээ. Одоо энэ Их Хурлын гишүүдийн өрөө бол та бүхэн мэдэж байгаа. Тийм зүйл байхгүй шүү дээ. Тэгээд тийм учраас энэ нэг хурган дарга нарын энэ машин унаа, өрөө тасалгаа энэ хэрэглээний юмнууд руу анхаарах хэрэгтэй байна.

Нөгөө талаар төрийн албан хаагчдын одоо ажиллах нөхцөл, компьютер, техник хангамж, одоо бусад юмыг нь бол стандарт хэвийн хэмжээнд ажиллах ийм бололцоог нь одоо заагаад өгчих хэрэгтэй шүү дээ, стандартчилал, тийм ээ. Энэ талаар нэг хариулт өгөөч?

**Ж.Ганбат:** Яг албан тасалгааны байх ёстой хэм хэмжээ 2002 онд Засгийн газрын нэг тогтоолоор баталсан байдаг юм байна. Тэрнээс хойш бол энэ тогтоолыг бол шинэчлээгүй. Энэ тогтоол мөрдөгдөхгүй. Яг таны хэлдэг сая ийм байдал бол үүсчихсэн байгаа юм. Засгийн газар дээрээ бол энэ асуудлыг ер нь цэгцлээд тэр тогтоолыг нь өөрчлөөд нэг хүнд ноогдох метр квадрат гэдэг стандартыг нь л баталж өгье. Ялангуяа энэ удирдах албан тушаалтнуудын өрөөний стандарт гэдэг юмыг гаргаж өгье өө. Одоо тэр ингээд дураараа саяын хэлдэг ийм нөхцөл байдал үүсгэхгүйгээр ийм байдлаар зохицуулна. Энэ дээр хоёр асуудал үүсэж байгаа юм. Одоо байгаа энэ байр талбайнуудыг яах вэ гэдэг бол асуудал үүсэж байгаа. Мэдээж тухайн байгууллага дотор байгаа даргын өрөөг өөрчлөх, зохион байгуулах, арай багасгах, тэр янз бүрийн юм нь өөрчлөх гээд энэнтэй холбоотой бид бол ямар нэгэн зардал гаргахгүйгээр энэ стандартын дагуу энийгээ өөрчил гэдэг ийм шаардлага бол тавиад явна.

**Б.Бат-Эрдэнэ:** Баярлалаа. Гишүүд асуулт асууж хариулт авлаа.

Одоо үг хэлэх гишүүн байна уу? Алга байна. Үг хэлэх гишүүн алга байна. Асуулт асууж, хариулт санал бол явагдаж дууслаа.

Төсвийн байнгын хороонд санал, дүгнэлтийг унших гишүүнээр Улсын Их Хурлын гишүүн Баделхан гишүүн нэгтгээд танилцуулна. Баделхан гишүүнийг томилж байна.

Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төслийн анхны хэлэлцүүлгийг Ёс зүй, сахилга хариуцлагын байнгын хороо өнөөдрийнхөө хуралдаанаар хэлэлцэж дууслаа.

Ёс зүй, сахилга хариуцлагын байнгын хорооны хуралдаанаар хэлэлцэх асуудал дууссан тул энэ өдрийн хуралдаан өндөрлөснийг мэдэгдье.

Хуралдаанд идэвхтэй оролцсон Байнгын хорооны гишүүддээ их баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                           П.МЯДАГМАА